钦定古今图书集成/明伦汇编/氏族典/第138卷 > 《廖用贤尚友录》 > 殷士儋
## 钦定古今图书集成/明伦汇编/氏族典/第138卷 > 《廖用贤尚友录》 > 殷士儋

按《明外史高拱传》：“殷士儋，字正甫，历城人。嘉靖二十
六年进士。选庶吉士，授检讨。久之，充裕王讲官，迁右
赞善，进洗马。隆庆元年，擢侍读学士，掌翰林院事，进
礼部右侍郎。未几，改吏部。明年春，拜礼部尚书，掌詹
事府事。其冬，还理部事，进太子太保，兼文渊阁大学
士，入阁办事。俄俺答封事成，进少保，改武英殿。始，士”
儋与陈以勤、高拱、张居正并为裕邸讲僚，三人皆柄
用，士儋仍尚书，不能无望。拱素善张四维，欲引共政，
而恶士儋不亲己，不为援。士儋遂藉太监陈洪力，取
中旨入阁，以故怨拱。御史赵应龙劾士儋“进由陈洪，
不可参大政。”士儋求去，不允。而拱门生都给事中韩
楫复扬言胁之，士儋疑出拱指。故事，给事中朔望入
阁，会揖士儋面诘楫曰：“闻君有憾于我，憾自可耳，毋
为他人使。”拱曰：“非体也。”士儋勃然起，欲殴之。御史侯
居良复劾士儋始进不正，求退不勇。士儋再疏请益
力。乃赐道里费，乘传归。家居十一年卒。赠太保，谥“文
通。”久之，改谥“文庄。”